Bevezetés

A pénzügyi technológia – a pénzügyi szolgáltatások terén megjelenő innovatív technológiák köre – az elmúlt évben jelentős mértékben fejlődött, és hatással van a pénzügyi szolgáltatások előállításának és nyújtásának módjára. A pénzügyi technológia a pénzügyi szolgáltatások és az egységes digitális piac metszéspontjában helyezkedik el. A digitális technológiák legnagyobb felhasználójaként a pénzügyi szektor jelentős szerepet játszik a gazdaság és a társadalom digitalizálódásában. Fontos szinergiahatások érvényesülnek a Bizottság digitális egységes piaci stratégiája, az EU kiberbiztonsági stratégiája, az eIDAS-rendelet, valamint a pénzügyi szolgáltatásokra vonatkozó kezdeményezések, például a lakossági pénzügyi szolgáltatásokról szóló cselekvési terv és a tőkepiaci unió félidős felülvizsgálata között.

A pénzügyi innováció nem új jelenség, ugyanakkor a technológiai beruházások mértéke és az innováció üteme jelentősen nőtt. A pénzügyi technológiában bevezetett megoldások digitális azonosításra, mobil alkalmazásokra, felhőalapú számításra, nagy adathalmazokon végzett elemzésre, mesterséges intelligenciára, blokklánc-technológiára, valamint megosztott könyvelési technológiákra épülnek. Az új technológiák változást hoznak a pénzügyi ágazatban, valamint abban, ahogyan a fogyasztók és a vállalkozások hozzáférnek a szolgáltatásokhoz. Lehetővé teszik azt, hogy a pénzügyi technológián alapuló megoldások révén javuljanak a finanszírozáshoz jutás, valamint a pénzügyi integráció feltételei a digitális hálózatokhoz csatlakozó polgárok számára. Mindez irányító szerepet ad az ügyfeleknek, támogatja a működési hatékonyságot, és még versenyképesebbé teszi az Unió gazdaságát. A pénzügyi technológia a tőkepiaci unió szempontjából is fontos. Hozzájárulhat az uniós tőkepiacok elmélyítéséhez és kiszélesítéséhez azáltal, hogy a digitalizáció integrálásával adatközpontú megoldásokat alkalmazva módosítja az üzleti modelleket például az eszközkezelés, a befektetési közvetítés, valamint a termékforgalmazás terén.

A pénzügyi technológia emellett a jogszabályi rendelkezések tiszteletben tartása, valamint a szabályozói felügyelet szempontjából is hordoz lehetőségeket, illetve kihívásokat. Segítségével megkönnyíthető, egyszerűsíthető és automatizálható a megfelelés és az adatszolgáltatás, továbbá javítható a felügyelet. A szolgáltatók pénzügyi technológián alapuló megfelelési szolgáltatásokat nyújthatnak a szabályozott jogalanyoknak. Ennek ellenére a szabályozott jogalanyok továbbra is maguk felelnek kötelezettségeik teljesítéséért. Például a pénzmosás elleni szabályozás értelmében ügyfél-átvilágítási előírások hatálya alá tartozó jogalanyok nem delegálhatják külső szolgáltatóhoz az ilyen előírásoknak való megfelelés felelősségét.

A pénzügyi technológia emellett a kiberkockázatok, valamint az adat-, fogyasztó- és befektetővédelmi kérdések, és a piac integritását érintő kérdések tekintetében is hordoz kihívásokat. Az általános adatvédelmi rendelet és a pénzmosási irányelv alapvető biztosítékokkal szolgálnak a személyes adatoknak és az uniós pénzügyi rendszer integritásának a pénzmosással és terrorizmusfinanszírozással szembeni védelméhez. A technológiaalapú uniós pénzügyi piac ezen alapvető biztosítékoknak való teljes körű megfelelést kíván. A kiberkockázatok rontják a bizalmat, és fenyegetik a pénzügyi rendszer stabilitását. A kibertámadások egyre nagyobb aggodalomra adnak okot a biztonság rendszeres megsértése miatt is. Az ilyen támadásokkal szemben határozott fellépés szükséges a pénzügyi szektort és annak ügyfeleit érő hátrányos következmények megelőzése, illetve mérséklése érdekében. A pénzügyi szektor kibertámadásokkal szembeni ellenálló képességének erősítéséhez elengedhetetlen a szektor megfelelő védelme, a pénzügyi szolgáltatások az EU egészére kiterjedő hatékony és problémamentes nyújtása, valamint a fogyasztói és piaci bizalom megóvása.

Európa szabályozói és felügyeleti keretrendszereinek lehetővé kell tenniük, hogy az Unió egységes piacán működő vállalkozások kihasználhassák a pénzügyi innováció előnyeit, és a legmegfelelőbb, legjobban hozzáférhető termékeket kínálhassák ügyfeleiknek. E keretrendszereknek emellett biztosítaniuk kell a fogyasztók és befektetők magas szintű védelmét, valamint a pénzügyi rendszer ellenálló képességét és integritását. A technológiai innováció előnyei már a pénzforgalmi szolgáltatási irányelv, valamint a pénzügyi eszközök piacairól szóló irányelv és rendelet módosításaiban is központi szerepet kaptak.

A technológiai innováció új típusú pénzügyi eszközök, például a kriptoeszközök megjelenéséhez vezetett. A kriptoeszközök (az alapjukat képező blokklánc-technológiával együtt) ígéretesek a pénzügyi piacok és infrastruktúrák szempontjából. Alkalmazásuk ugyanakkor kockázatokat is hordoz, ahogyan ez a kriptoeszközök erős volatilitásából, a velük elkövetett csalásokból, valamint a kriptoeszközpiacok működési hiányosságaiból és sérülékenységéből is látható. Uniós szinten már történtek intézkedések egyes konkrét kockázatok kezelése érdekében. A virtuális pénzek, valamint a pénzmosás és a terrorizmusfinanszírozás jelentette fenyegetés és sérülékenység jelentős, illetve különösen jelentős minősítést kapott a pénzmosási és terrorizmusfinanszírozási kockázatokat értékelő bizottsági jelentésben. 2017 decemberében az európai jogalkotók megállapodtak arról, hogy a pénzmosás elleni irányelv hatályát kiterjesztik a virtuális pénzváltó platformokra, valamint a virtuálispénztárca-szolgáltatókra. Az európai felügyeleti hatóságok figyelmeztetéseket adtak ki a virtuális pénzek spekulatív piaci környezetére, valamint a kriptoeszközökkel összefüggő egyéb kockázatokra vonatkozóan. Minden ilyen figyelmeztetés rámutat arra, hogy a kriptoeszközben végrehajtott befektetés kockázatos, és a befektetőket jelentős veszteség érheti az ilyen eszközök volatilitása, továbbá a piaci átláthatóság és integritás hiánya, a működési hiányosságok, valamint a kriptoeszközökkel kapcsolatos szolgáltatások és kereskedési helyszínek sérülékenységei miatt.

Az európai felügyeleti keretrendszer felülvizsgálatára irányuló legutóbbi kezdeményezésében a Bizottság javasolta, hogy az európai felügyeleti hatóságok valamennyi tevékenységük során módszeresen fordítsanak figyelmet a pénzügyi technológiára. A 2018 májusában alkalmazandóvá váló általános adatvédelmi rendelet (GDPR) szintén kritikus fontosságú az innovatív adatközpontú pénzügyi szolgáltatások megfelelő alkalmazása szempontjából, ahogyan a nem személyes adatok Európai Unióban való szabad áramlásának keretéről szóló rendeletre irányuló javaslat is, amely a nem személyes adatok egységes piacon belüli szabad áramlását kívánja biztosítani. Ezenkívül az eIDAS-rendelet szerinti elektronikus azonosítási módok határokon átnyúló elismerése biztosítékokat nyújt és csökkenti majd a feltörekvő technológiákból eredő kockázatokat, ugyanakkor megkönnyíti a digitális környezetben a pénzmosás elleni ügyfél-átvilágítási követelmények teljesítését, valamint a felek erős hitelesítésének biztosítását.

A pénzügyi technológia nemzetközi szinten, például a G20-csoport számára is kiemelt fontosságú terület. A Bizottság részt vesz a Pénzügyi Stabilitási Tanácsban és egyéb nemzetközi fórumokon folytatott szakpolitikai egyeztetésekben. Egyre több jogrendszerben alakítanak ki szabályozói és felügyeleti keretrendszert a pénzügyi technológiai innováció egyes formáinak kezelésére. Európán kívül a szabályozók figyelme elsősorban a fizetési eszközökre és szolgáltatásokra, valamint az alternatív finanszírozási formákra, köztük a közösségi finanszírozásra és a személyközi hitelezésre irányult. A pénzügyi technológiai fejlesztőkkel való szorosabb kapcsolattartás céljából több ország (pl. Ausztrália, Kanada, az Egyesült Államok, Hongkong, Szingapúr és Japán) felügyeleti hatósága hozott létre pénzügyi technológiai központot. Emellett több hatóság (pl. Ausztráliában, Hongkongban, Szingapúrban és Kanadában) a szabályozási kötöttségek nélküli tesztelést szolgáló kísérleti keretrendszert is kialakított az innovatív vállalkozások számára.

A Bizottság egyaránt reagálni kíván az Európai Parlament és az Európai Tanács felhívására, amelyek olyan jövőorientáltabb szabályozási keret kialakítását szorgalmazzák, amely elfogadja a digitalizációt, emellett olyan környezetet hoz létre, amelyben az innovatív pénzügyi termékek és megoldások az EU egészére kiterjedően gyorsan bevezethetők, lehetővé téve a méretgazdaságossági előnyök kiaknázását a pénzügyi stabilitás, valamint a fogyasztó- és befektetővédelem veszélyeztetése nélkül.

A 2017. március–júniusi nyilvános konzultáció következtetései alapján és figyelembe véve a már benyújtott kezdeményezéseket, a Bizottság úgy véli, hogy uniós szinten jelenleg csak korlátozott tér nyílik az átfogó jogalkotási vagy szabályozói fellépésre. Számos célzott kezdeményezésre van szükség ugyanakkor ahhoz, hogy az EU támogathassa a pénzügyi szektor digitalizációját.

1.Az innovatív üzleti modellek uniós léptékű növekedésének lehetővé tétele

1.1.Az innovatív üzleti modellek uniós léptékű felfutásának lehetővé tétele egyértelmű és egységes engedélyezési követelmények segítségével

A pénzügyi szektorban a vállalkozások engedélyezése és felügyelete tevékenységeik, szolgáltatásaik vagy termékeik alapján történik tekintet nélkül arra, hogy szolgáltatásaikat hagyományos vagy innovatív eszközökkel nyújtják. A nyújtott szolgáltatásoktól és termékektől függően a vállalkozások engedélyezése és szabályozása uniós vagy nemzeti jog hatálya alá tartozhat, de előfordulhat az is, hogy a vállalkozásokra nem vonatkoznak a pénzügyi szolgáltatásokkal kapcsolatos szabályok.

Az engedélyezési követelmények útján a szolgáltatók hatékony felügyeletével biztosítható a piacok stabilitása, integritása és tisztességes működése. E követelmények garantálják továbbá a fogyasztók és a befektetők védelmét is. Ugyanakkor az egységes működési feltételek révén a székhelyük szerinti tagállam előírásainak megfelelően engedélyezett és felügyelt uniós pénzügyi szolgáltatók kihasználhatják az európai útlevél előnyeit. Az útlevél lehetővé teszi e vállalkozások számára, hogy az összes többi tagállamban is nyújtsák szolgáltatásaikat, így az EU teljes egységes piacára kiterjesszék tevékenységüket.

A pénzügyi technológiáról folytatott konzultáció válaszadói szerint a legtöbb innovatív üzleti modell a jelenlegi uniós szabályok mentén is működőképes arra tekintettel, hogy az uniós jogszabályi keret az engedélyezési folyamat során teret enged az arányossági elv alkalmazásának.

Ennek ellenére a felügyeleti hatóságok az innovatív üzleti modellek engedélyezésekor eltérően közelíthetik meg az alkalmazandó uniós jogszabályi keret meghatározását, valamint az arányossági elv alkalmazását. Az Európai Bankhatóság megítélése szerint az engedélyezési és nyilvántartásba vételi rendszerek eltérései behatóbb figyelmet érdemelnek. Az EIOPA hasonló tendenciákat figyelt meg. Az Európai Központi Bank (EKB) a közelmúltban szintén konzultációt kezdeményezett a pénzügyi technológiai hitelintézetek engedélyezési kérelmeinek elbírálására vonatkozó útmutatóról.

Az új pénzügyi szolgáltatások nem minden esetben tartoznak teljes körűen a meglévő uniós szabályozási keret hatálya alá; így van ez az induló és felfutóban lévő vállalkozások közösségi és személyközi tevékenységei esetében is. A pénzügyi technológiáról folytatott konzultáció során számos válaszadó kiemelte, hogy a befektetésen, illetve hitelnyújtáson alapuló közösségi finanszírozási tevékenységek szempontjából előnyös lenne a megfelelő és arányos uniós szabályozási keret. 11 tagállamban már saját egyedi rendszert vezettek be, amelyek gyakran ellentétesek egymással, és akadályozzák a közösségi finanszírozási szolgáltatások egységes piacának fejlődését. A közös uniós keret hiánya emellett főként a nemzeti felügyelet és szabályozás eltérő megközelítései miatt akadályozza a közösségi finanszírozási szolgáltatókat az egységes piacon belüli terjeszkedésben. Az e cselekvési tervben javasolt uniós keret átfogó passzportálási rendszert javasol azon piaci szereplők számára, amelyek európai közösségi finanszírozási szolgáltatóként kívánnak működni. A javasolt keret tevékenységük kiterjesztésére ösztönzi majd a közösségi finanszírozási szolgáltatókat, ugyanakkor a befektetők és projektgazdák megfelelő védelmét is biztosítja.